Wat beteken Jesus Christus se menswording vir jou? – Hebreërs 2:14-18 – Bybelskool
Written by Chris van Wyk on May 10, 2019 . Posted in Wie is God?.
Omdat hierdie "kinders" mense van vlees en bloed is, het Jesus ook ten volle mens net soos hulle geword. Want Hy kon net sterf as Hy ten volle mens was en Hy kon net deur self te sterf hom die nekslag toedien wat mag oor die dood gehad het – die duiwel. Net op hierdie manier kon Hy dié vrymaak wat hulle lewe lank uit vrees vir die dood in slawerny vasgevang gesit het. Ons weet almal dat Jesus gekom het om die nakomelinge van Abraham te help – nie die engele nie. Daarom moes Hy ten volle soos ons – sy broers en susters – word om as ons ontfermende en betroubare Hoofpriester voor God priesterdiens te verrig en die sondes van God se volk te versoen. Omdat Hy self versoekings verduur het, kan Hy dié help wat onder versoeking swaarkry. (NLV)
1. Met Jesus se vereenselwiging en solidariteit met die mense wat Hy verlos, kon Hy deur sy dood die duiwel se mag oor gelowiges – deur die dood – breek. Hy kon hulle vrymaak van die vrees vir die dood. Wat beteken hierdie vryheid vir jou?
2. Deur Jesus se menswording het Hy as die Seun van God nie net die Leidsman van die gelowiges geword om hulle te verlos nie, maar ook die barmhartige en getroue Hoëpriester wat volkome vir hulle sondes versoening kon doen, en hulle kan help wanneer hulle in versoeking kom om van Hom af weg te dwaal. Wat beteken hierdie hulp vir jou?
3. Lees die verse later vandag weer om jou te herinner aan die vryheid van die vrees vir die dood wat Jesus bring en sy hulp in versoeking. Hy weet presies waardeur jy gaan en kan jou daardeur help.